**17. NAPIREND:** Ügyiratszám: BSZ/213-10/2025.

## **E L Ő T E R J E S Z T É S**

a Képviselő-testület **2025. február 21-i nyilvános** ülésére

**Tárgy:** **Beszámoló a Zánkai Közös Önkormányzati Hivatal 2024. évi tevékenységéről**

# **Előterjesztő:** dr. Varga Viktória jegyző

**Előkészítette:** dr. Varga Viktória jegyző

**TISZTELT KÉPVISELŐ-TESTÜLET!**

A Magyarország helyi önkormányzatairól szóló 2011. évi CLXXXIX. törvény 81. § (3) bekezdés f) pontja alapján a jegyző évente beszámol a hivatal tevékenységéről a képviselő-testületnek. Ezen jogszabályhely értelmében a Zánkai Közös Önkormányzati Hivatal (a továbbiakban: Hivatal) 2024. évi tevékenységéről az alábbiakról tájékoztatom a Tisztelt Képviselő-testületet:

A Hivatal nyolc település (Balatoncsicsó, Balatonszepezd, Monoszló, Szentantalfa, Szentjakabfa, Óbudavár, Tagyon és Zánka) igazgatási és működtetési feladatait látja el. A Hivatal zánkai székhellyel működik és egy kirendeltséget tart fenn Szentantalfán.

Zánkán a Hivatal dolgozói hétfőn és szerdán 8:00 – 11:00 és 13:00 – 15:00 óra között, pénteken 8:00-tól 12:00 óráig állnak az ügyfelek rendelkezésére. Kedden és csütörtökön nincs ügyfélfogadás, ilyenkor lehet a háttérmunkát elvégezni.

A szentantalfai kirendeltségen is szabályozott ügyfélfogadási idő van, melyet igyekszünk tartani.

A teljesség igénye nélkül a Hivatal a következő feladatokat végzi: a képviselő-testületek, valamint a nemzetiségi önkormányzatok és társulások működésének biztosítása, anyakönyvi ügyintézés, birtokvédelmi és vadkárral kapcsolatos eljárások, hagyatéki eljárás, üzletek működési engedélye, telepengedély, adóigazgatás és végrehajtás, közterület foglalási engedélyek, településképi ügyek, a települések üzemeltetése, intézményi kapcsolattartás, települési támogatás, tanulmányi támogatás, Bursa Hungarica, hirdetmények közzététele, pályázatok figyelése, elkészítése, elszámolása.

A német nemzetiségi önkormányzat ügyeinek intézése, testületi üléseinek, közmeghallgatásainak, költségvetésének előkészítése is a Hivatal munkaszervezete keretein belül történik. 2024 nagy részében 4 német nemzetiségi önkormányzat működött: Zánkán, Tagyonban, Szentjakabfán és Balatoncsicsón.

A társulások esetében a tanácsülésekhez kapcsolódó munkaszervezeti és jegyzőkönyvezési feladatokat is a Hivatal látja el. 2024-ben az alábbi társulások munkáját készítettük elő:

Zánka és Térsége Egészségügyi Intézményi Társulás (Zánka)

Zánka és Térsége Oktatási Intézményi Társulás (Zánka)

Nivegy-völgyi Óvodafenntartó Társulás (Szentantalfa)

A testületi, valamint a társulási tanácsi ülésekről készült jegyzőkönyveket a Hivatal készíti el és küldi meg elektronikus úton a Veszprém Vármegyei Kormányhivatal felé.

**2024. évi testületi ülésekhez kapcsolódó adatok:**

(zárójelben a 2023. évi adatok)

|  |  |  |  |
| --- | --- | --- | --- |
| **Települési önkormányzat** | **Jegyzőkönyvek száma** | **Határozatok száma** | **Rendeletek száma** |
| Balatoncsicsó Község Önkormányzata | 14 | 87 | 13 |
| Óbudavár Község Önkormányzata | 12 | 48 | 10 |
| Szentantalfa Község Önkormányzata | 14 | 65 | 11 |
| Szentjakabfa Község Önkormányzat | 12 | 58 | 10 |
| Tagyon Község Önkormányzata  Ügyrendi Bizottság | 11  1 | 53  1 | 11 |
| Balatonszepezd Község Önkormányzata  Ügyrendi Bizottság | 15  1 | 104  1 | 15 |
| Monoszló Község Önkormányzata | 10 | 61 | 9 |
| Zánka Község Önkormányzata  Ügyrendi Bizottság  Egészségügyi, Oktatási és Sport Bizottság  Fejlesztési, Idegenforgalmi és Kulturális Biz. | 18  1  0  1 | 110  1  0  2 | 16 |
| **Összesen:** | **110 (118)** | **591 (618)** | **95 (100)** |

|  |  |  |
| --- | --- | --- |
| **Nemzetiségi Önkormányzatok** | **Jegyzőkönyvek száma** | **Határozatok száma** |
| Balatoncsicsói Német Nemzetiségi Önkormányzat | 12 | 118 |
| Szentjakabfai Német Nemzetiségi Önkormányzat | 9 | 53 |
| Tagyoni Német Nemzetiségi Önkormányzat | 8 | 58 |
| Szentantalfai Német Nemzetiségi Önkormányzat | 4 | 28 |
| Zánkai Német Nemzetiségi Önkormányzat | 9 | 25 |
| **Összesen:** | **42 (35)** | **282 (143)** |

|  |  |  |
| --- | --- | --- |
| **Társulások** | **Jegyzőkönyvek száma** | **Határozatok száma** |
| Zánka és Térsége Egészségügyi Intézményi Társulás | 5 | 11 |
| Zánka és Térsége Oktatási Intézményi Társulás | 8 | 18 |
| Nivegy-völgyi Óvodafenntartó Társulás | 6 | 18 |
| **Összesen:** | **19 (11)** | **47 (30)** |

|  |  |
| --- | --- |
| 8 település együttes ülése | 0 |
| **összesen:** | **0 (0)** |

A fentiek alapján mindösszesen 171 ülés megtartására került sor, melyen összesen 920 határozat és 95 rendelet született.

**Adóigazgatási és szociális feladatokhoz kapcsolódó adatok:**

(zárójelben a 2023. évi adatok)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Balaton-csicsó** | **Balaton-szepezd** | **Monoszló** | **Óbudavár** | **Szentantalfa** | **Szentjakabfa** | **Tagyon** | **Zánka** |
| **Adó ügyiratok száma (db)** | 318 (815) | 836 (2899) | 184 (452) | 20 (92) | 671 (887) | 197 (165) | 262 (409) | 1.200 (2779) |
| **Beszedett adó (eFt)** | 21.924 (22.784) | 140.723 (131.432) | 15.258 (12.358) | 2.699 (2.566) | 40.736 (36.354) | 13.836 (2.455) | 6.724 (8.059) | 225.351 (169.102) |
| **Kiadott adó- és érték bizonyítvány (db)** | 13 (8) | 39 (48) | 8 (7) | 5 (8) | 12 (16) | 4 (6) | 2 (2) | 50 (25) |
| **Szociális ügyiratok száma** | 40 (27) | 40 (42) | 33 (30) | 5 (20) | 8 (13) | 22 (17) | 3 (5) | 142 (141) |
| **Kifizetett szociális támogatások (eFt)** | 4.826 (5.158) | 4.432 (2.349) | 586 (925) | 510 (1.268) | 373 (393) | 1.439 (1.265) | 1.270 (855) | 4.735 (4.510) |
| **Kifüggesztések száma (db)** | 33 (20) | 9 (14) | 10 (13) | 28 (4) | 25 (25) | 22 (3) | 10 (7) | 6 (6) |

A Hivatal minden településre vonatkozóan ellátja az anyakönyvi igazgatással kapcsolatos feladat- és hatásköröket. Az anyakönyvi igazgatás keretében legmagasabb ügyszámot és egyben az anyakönyvi munka legszebb részét a házasságkötések lebonyolítása jelenti. A településeken engedélyezett a házasságkötések külső helyszínen, azaz a Hivatal épületén, illetve a házasságkötő teremként kijelölt helyiségeken kívül történő lebonyolítása.

2024-ben a zánkai hivatalnál 10, a szentantalfai kirendeltségnél 32, Balatonszepezden 3 házasságkötésre került sor.

A zánkai hivatalnál 9 esetben, a szentantalfai kirendeltségen 25 esetben külső helyszínen történt a házasságkötés.

A Hivatal részére nagy feladatot jelent a nyári időszakban a strandokkal kapcsolatos feladatok ellátása, mivel a Hivatal dolgozói látják el a panaszok kezelését, a pénztárak ellenőrzését, és az egyéb igazgatási feladatokat.

A Hivatal a társulások, illetve nemzetiségek által fenntartott intézmények kapcsán is lát el feladatokat, ilyen pl. a költségvetés elkészítése, törzskönyvi nyilvántartás kezelése, az intézményvezető kinevezése, szerződések előkészítése, véleményezése, egyéb fenntartói feladatok (csoportlétszám, beiratkozás, nyitva tartási idő megállapítása, szakmai programok, éves beszámolók elfogadása).

Az önkormányzati fejlesztések megvalósításához elengedhetetlen a pályázati források bevonása. A Hivatal részéről a pályázatok beadása, a már nyertes pályázatok menedzselése, elszámolása, valamint a fenntartásban lévők gondozása folyamatos volt.

2024. évben az előző évekhez képest jóval kevesebb pályázat előkészítésével, benyújtásával, lebonyolításával és elszámolásával foglalkozott a Hivatal:

több településen:

* szociális tűzifa
* Bursa Hungarica

Zánka:

* Tájház melléképület felújítása
* Magyar Falu pályázat: kommunális eszközök beszerzése
* Balaton-Fejlesztési tanács: elektromos autó és parti sétány pályázat
* Villasor közművesítése
* szolgálati lakás építése
* Rákóczi utca járda és gyalogátkelőhely
* Generali szűrőbusz
* Lovasudvar járda és gyalogátkelőhely

Monoszló:

* Faluház energetikai korszerűsítése
* Generali szűrőbusz
* játszótér
* csapadékvíz-elvezető hálózat kiépítése a településen (TOP pályázat)
* Káváskúti utca újraaszfaltozása

Balatoncsicsó:

* vis maior pályázat

Szentantalfa:

* Magyar Falu Program keretében: útfelújítás
* vis maior pályázat elszámolása

A 2024 év legnagyobb feladata a helyhatósági és európai parlamenti választások előkészítése és egy időpontban, június 9-én történő lebonyolítása volt. A rendkívül kimerítő és nagy felelősséggel járó munkában a Hivatal majd minden dolgozója részt vett. A választási feladatokat hiba nélkül, zökkenőmentesen végrehajtottuk, a választások napján a választási bizottságokhoz kifogás nem érkezett.

A helyhatósági választás során mind a 8 településen sor került egyéni képviselő, polgármester, és vármegyei közgyűlés tagjainak választására, illetve 5 településen egyidejűleg nemzetiségi képviselőket is választottak. A nemzetiségi választások eredményeként megalakult a Szentantalfai Német Nemzetiségi Önkormányzat.

Az önkormányzati választás néhány adata:

|  |  |  |  |  |
| --- | --- | --- | --- | --- |
|  | **Polgármester-jelöltek száma** | **Egyéni jelöltek száma** | **Nemzetiségi jelöltek száma** | **Választási bizottsági ülések száma** |
| **Balatoncsicsó** | 1 | 5 | 5 | 6 |
| **Balatonszepezd** | 3 | 9 | - | 5 |
| **Monoszló** | 1 | 4 | - | 4 |
| **Óbudavár** | 1 | 3 | - | 4 |
| **Szentantalfa** | 1 | 4 | 3 | 4 |
| **Szentjakabfa** | 1 | 7 | 3 | 5 |
| **Tagyon** | 1 | 7 | 3 | 4 |
| **Zánka** | 1 | 12 | 3 | 5 |

Ez összesen 37 jegyzőkönyv elkészítését jelentette a testületi munka (171 jegyzőkönyv) mellett, azaz **a közös hivatalban 2024-ben 208 jegyzőkönyv elkészítésére került sor. (2024-ben 251 munkanap volt.)**

Az önkormányzati képviselők és polgármesterek, valamint nemzetiségi képviselők választását követően minden képviselő-testületnél alakuló ülést kellett tartani a jogszabály által meghatározott időkereten belül. Négy esetben volt szükség munkakör átadás-átvételre: Balatoncsicsóban, Tagyonban, Zánkán, és a Balatoncsicsói Német Nemzetiségi Önkormányzatnál. Az átadás-átvétel a Veszprém Vármegyei Kormányhivatal közreműködésével valósult meg.

A 2024. évben a személyi állomány nem változott egy nyugdíjba vonulást kivéve, a hivatal 2024. év végén 17 fővel látta el feladatait. A köztisztviselők a 2024. évre előírt képzési kötelezettségüket maradéktalanul teljesítették.

A hivatal tárgyi és számítástechnikai eszközökkel való ellátottsága megfelelő, 2024-ben minimális informatikai eszközbeszerzés történt.

Kérem a Tisztelt Képviselő-testületet, hogy a beszámolót elfogadni szíveskedjen.

**HATÁROZATI JAVASLAT**

Balatonszepezd Község Önkormányzatának Képviselő-testülete a Zánkai Közös Önkormányzati Hivatal 2024. évi tevékenységéről szóló beszámolót elfogadja.

Szentantalfa, 2025. január 31.

**dr. Varga Viktória**

**jegyző**